Vier sterf toe bus en bakkie op N4 botsDie ongelukstoneel. (Foto: Verskaf) Die polisie in Mpumalanga ondersoek vier aanklagte van strafbare manslag nadat nóg vier mense Sondag in ŉ motorongeluk gesterf het. Moeti Mmusi, woordvoerder van die provinsiale departement van gemeenskapsveiligheid, het gesê ŉ bakkie en ŉ bus het omstreeks 12:00 op die N4 tussen Malelane en Hectorspruit gebots. Vier insittendes van die bakkie het in die botsing omgekom. Volgens Mmusi het paramedici drie mans en ŉ vrou op die toneel dood verklaar. Vier insittendes van die bus het geringe beserings opgedoen en is op die toneel behandel. Die bus was na bewering met oor die 70 passasiers onderweg na KwaZulu-Natal ten tyde van die botsing. Die bakkie was op pad Gauteng toe. Gabisile Shabalala, LUR van gemeenskapsveiligheid, het haar skok oor die voorval uitgespreek en haar meegevoel met die oorledenes se naasbestaandes betuig. “Ons moet dringend die slagting op ons paaie beëindig en ons kan dit slegs doen as ons die padreëls respekteer,” het die LUR gesê. Die botsing is een van verskeie motorongelukke die naweek op Suid-Afrikaanse paaie.